ZF 24

Francul elveţian se tranzacţiona la 92 de centime pentru un euro la Londra, la 9:53, după ce a atins nivelul record de 85,17 centime pentru un euro.

De asemenea, moneda elveţiană a crescut cu 26% faţă de dolar, la 81 de centime pe unitate.

Banca Naţională a Elveţiei a decis joi să renunţe la plafonul cursului de schimb de minimum 1,2 franci pe euro, măsură pe care instituţia a adoptat-o în luna septembrie 2011, pentru a proteja economia elveţiană de criza datoriilor suverane din zona euro.

Sursă: BNR. Cifrele sunt în lei

Presiunea pentru renunţarea la plafonul de schimb valutar a crescut în ultimele luni, în condiţiile în care speculaţiile potrivit cărora Banca Centrală Europeană va începe un program de achiziţii de obligaţiuni a dus la deprecierea monedei euro.

De asemenea, banca centrală a scăzut rata dobânzii la depozitele la vedere de la -0,25% la -0,75%.

Francul elveţian, monedă în care a fost contractată o mare parte din creditele imobiliare din Europa de Est, inclusiv România, a explodat cu 30% după ce banca centrală a Elveţiei a renunţat la plafonul minim de schimb valutar şi a permis valutei să fluctueze liber faţă de euro.

Banca centrală a renunţat joi la limitare pentru că aceasta „nu se mai justifică” având în vedere că deprecierea euro faţă de dolar a dus la slăbirea francului, scrie MarketWatch. După retragerea limitei cursului valutar, francul a trecut rapid de paritate faţă de euro şi s-a apreciat la 1,05 euro pe unitate. Tot joi, banca centrală a redus una dintre dobânzile de referinţă pentru depozite de la -0,25% la -0,75%, ceea ce obligă băncile comerciale să plătească mai mult pentru banii pe care şi-i „parchează” pentru siguranţă în depozitele instituţiei.